CELEX: 62009TN0359
Language: el
Date: 2009-09-14 00:00:00
Title: Υπόθεση T-359/09: Προσφυγή-αγωγή της 14ης Σεπτεμβρίου 2009 — Jurašinović κατά Συμβουλίου

7.11.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 267/80
            
         Προσφυγή-αγωγή της 14ης Σεπτεμβρίου 2009 — Jurašinović κατά Συμβουλίου
   (Υπόθεση T-359/09)
   2009/C 267/142
   Γλώσσα διαδικασίας: η γαλλική
   
      Διάδικοι
   
   
      Προσφεύγων-ενάγων: Ivan Jurašinović (Angers, Γαλλία) (εκπρόσωπος: A. Beguin, δικηγόρος)
   
      Καθού-Εναγόμενο: Συμβούλιο της Ευρωπαϊκής Ενώσεως
   
      Αιτήματα του προσφεύγοντος-ενάγοντος
   
   Ο προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει τη ρητή απόφαση της 17ης Ιουνίου 2009 και τη μεταγενέστερη σιωπηρή απόφαση, με την οποία δεν επιτράπηκε στον προσφεύγοντα η πρόσβαση στα ακόλουθα έγγραφα:
               
                           —
                        
                        
                           εκθέσεις των παρατηρητών της Ευρωπαϊκής Ενώσεως που ήσαν παρόντες στην Κροατία, στην περιοχή του Knin, από την 1η Αυγούστου μέχρι τις 31 Αυγούστου 1995·
                        
                     
                           —
                        
                        
                           έγγραφα με τη μνεία «ECMM RC Knin Log Reports»·
                        
                     
         
               —
            
            
               να υποχρεώσει το Συμβούλιο της ΕΕ — Γενική Γραμματεία να του επιτρέψει την πρόσβαση στα έγγραφα που ζητήθηκαν, υπό ηλεκτρονική μορφή·
            
         
               —
            
            
               να υποχρεώσει το Συμβούλιο της ΕΕ να καταβάλει στον προσφεύγοντα ποσό 2 000 ευρώ, μη περιλαμβανομένων των φόρων, ήτοι 2 392 ευρώ, περιλαμβανομένων των φόρων, ως αποζημίωση για τη διαδικασία, εντόκως με το επιτόκιο της ΕΚΤ, από της ημερομηνίας καταθέσεως του δικογράφου της προσφυγής-αγωγής.
            
         
      Λόγοι ακυρώσεως και κύρια επιχειρήματα
   
   Με την υπό κρίση προσφυγή-αγωγή (στο εξής: προσφυγή), ο προσφεύγων ζητεί την ακύρωση της ρητής αποφάσεως της 17ης Ιουνίου 2009 και της μεταγενέστερης σιωπηρής αποφάσεως του Συμβουλίου, περί μη παροχής στον προσφεύγοντα προσβάσεως στις εκθέσεις των παρατηρητών της Ευρωπαϊκής Ενώσεως που ήσαν παρόντες στην Κροατία, στην περιοχή του Knin, από την 1η Αυγούστου μέχρι τις 31 Αυγούστου 1995, και στα έγγραφα με τη μνεία «ECMM RC Knin Log Reports».
   Προς στήριξη της προσφυγής του, ο προσφεύγων προβάλλει δύο λόγους ακυρώσεως, οι οποίοι αφορούν:
   
               —
            
            
               μη προσβολή της προστασίας του δημοσίου συμφέροντος όσον αφορά τις διεθνείς σχέσεις, κατ’ άρθρο 4, παράγραφος 1, στοιχείο α′, του κανονισμού 1049/2001 (1), κατά το μέτρο που:
               
                           —
                        
                        
                           καμία ειδική προστασία δεν μπορεί να ισχύσει ως προς τα έγγραφα που ζητήθηκαν και,
                        
                     
                           —
                        
                        
                           ακόμη και αν υποτεθεί ότι μπορεί να ισχύσει ειδική προστασία ως προς αυτά, έχει παρέλθει το ήμισυ της μέγιστης περιόδου προστασίας του άρθρου 4, παράγραφος 7, του κανονισμού 1049/2001, πράγμα το οποίο δικαιολογεί στην παροχή προσβάσεως στα έγγραφα που ζητήθηκαν·
                        
                     
                           —
                        
                        
                           εξάλλου, ελλείψει προστατευτικής κατατάξεως, τα εν λόγω έγγραφα δεν εμπίπτουν στην κατηγορία των ευαίσθητων εγγράφων υπό την έννοια του άρθρου 9 του κανονισμού 1049/2001·
                        
                     
         
               —
            
            
               μη προσβολή της προστασίας των ενδίκων διαδικασιών και της παροχής νομικών συμβουλών, κατ’ άρθρο 4, παράγραφος 1, στοιχείο α′, του κανονισμού 1049/2001, κατά το μέτρο που:
               
                           —
                        
                        
                           η εξαίρεση αυτή αφορά την προστασία των ενδίκων διαδικασιών της Ευρωπαϊκής Ενώσεως και των κρατών μελών, ενώ εν προκειμένω το Συμβούλιο δικαιολογεί την άρνησή του να παράσχει πρόσβαση με την ύπαρξη ένδικης διαδικασίας ενώπιον του Διεθνούς Ποινικού Δικαστηρίου για την πρώην Γιουγκοσλαβία ·
                        
                     
                           —
                        
                        
                           τα έγγραφα που ζητήθηκαν έχουν ήδη κοινοποιηθεί στους διαδίκους της δίκης Gotovina ενώπιον του Διεθνούς Ποινικού Δικαστηρίου για την πρώην Γιουγκοσλαβία, πράγμα που δικαιολογεί την παροχή προσβάσεως στα έγγραφα αυτά και στον προσφεύγοντα·
                        
                     
                           —
                        
                        
                           το Συμβούλιο δεν είναι επιφορτισμένο με τη μέριμνα της προσήκουσας διεξαγωγής των δικών ενώπιον του Διεθνούς Ποινικού Δικαστηρίου για την πρώην Γιουγκοσλαβία και
                        
                     
                           —
                        
                        
                           η γνωστοποίηση των εγγράφων που ζητήθηκαν δικαιολογείται από υπέρτερο δημόσιο συμφέρον.
                        
                     
         
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).